P6_TA(2007)0155

Transatlanttiset suhteet

Euroopan parlamentin päätöslauselma 25. huhtikuuta 2007 transatlanttisista suhteista

Euroopan parlamentti, joka

- ottaa huomioon aiemmat päätöslauselmansa transatlanttisista suhteista, erityisesti 1. kesäkuuta 2006 antamansa päätöslauselmat EU:n ja Yhdysvaltojen suhteiden parantamisesta transatlanttisen kumppanuussopimuksen yhteydessä [1] sekä EU:n ja Yhdysvaltojen transatlanttisista taloussuhteista [2],

- ottaa huomioon EU:n ja Yhdysvaltojen 26. kesäkuuta 2004 antaman julkilausuman terrorismin torjunnasta ja 20. kesäkuuta 2005 antaman julkilausuman keskinäisen yhteistyön lujittamisesta asesulun ja terrorismin torjunnan yhteydessä,

- ottaa huomioon Wienissä 21. kesäkuuta 2006 pidetyn EU:n ja Yhdysvaltojen huippukokouksen tulokset,

- ottaa huomioon EU:n ja Yhdysvaltojen tulevan huippukokouksen, joka pidetään Washingtonissa 30. huhtikuuta 2007,

- ottaa huomioon työjärjestyksen 103 artiklan 4 kohdan,

A. ottaa huomioon, että vapautta, demokratiaa, oikeusvaltion periaatteita ja ihmisoikeuksien kunnioittamista koskeviin yhteisiin arvoihin perustuva Euroopan unionin ja Yhdysvaltojen kumppanuus on euroatlanttisen alueen turvallisuuden ja vakauden kulmakivi,

B. katsoo, että kansainvälisen terrorismin torjunnassa on korostettava, että on tärkeää noudattaa kaikilta osin kansainvälistä oikeutta ja ihmisoikeuksia ja perusvapauksia koskevia sopimuksia,

C. toteaa, että Guantánamo Bayn pitkään jatkunut tilanne ja CIA:n salainen pidätysohjelma aiheuttavat jännitteitä transatlanttisiin suhteisiin, koska EU ei voi hyväksyä oikeusvaltion tärkeimpiä perusarvoja rikkovia oikeudellista säännönvastaisuuksia,

D. ottaa huomioon, että maailman poliittinen ja taloudellinen järjestys ovat keskellä suuria muutoksia, jotka aiheuttavat merkittäviä poliittisia ja taloudellisia haasteita ja merkitsevät vakavia turvallisuuteen, yhteiskuntaan ja ympäristöön liittyviä uhkia,

E. katsoo, että Lähi-idän nykyinen tilanne edellyttää EU:lta ja Yhdysvalloilta vahvaa yhteistyötä kvartetissa ja Arabiliiton kanssa, jotta alueelle saataisiin vakaammat olot edistämällä rauhaa, demokratiaa ja ihmisoikeuksien kunnioittamista,

F. katsoo, että EU:n ja Yhdysvaltojen vahva ja toimiva kumppanuus on ratkaisevan tärkeä väline pyrittäessä kehittämään maailmaa yhteisten arvojen mukaisesti ja todellisen monenvälisyyden ja kansainvälisen oikeuden pohjalta; katsoo, että kumppaneilta vaaditaan lujaa ja johdonmukaista poliittista johtajuutta, jotta kyseinen tavoite voidaan saavuttaa,

G. ottaa huomioon, että Yhdysvallat on edelleen haluton laajentamaan viisumivapausohjelmaa ja että se soveltaa edelleen yksipuolisesti viisumivaatimuksia yhdentoista uuden EU:n jäsenvaltion kansalaisiin, mikä vahingoittaa transatlanttisia siteitä ja pitää yllä EU:n kansalaisten eriarvoista kohtelua,

H. ottaa huomioon, että transatlanttiset markkinat ovat maailman suurin kahdenvälinen kauppa- ja investointisuhde, ne tarjoavat työpaikan 14 miljoonalle ihmiselle EU:ssa ja Yhdysvalloissa, edustavat 40:ää prosenttia maailman kaupasta ja ovat maailmantalouden moottori,

I. katsoo, että transatlanttiset kumppanit ovat maailmantaloudessa omaavansa roolin perusteella yhteisesti vastuussa kansainvälisen kehityksen ja globaalin hallinnon muokkaamisesta yhteisten etujen mukaiseksi toimivan monenvälisyyden avulla, jotta varallisuus jakautuisi tasaisemmin ja voitaisiin menestyksekkäästi ratkaista maailmanlaajuiset haasteet turvallisuuden, maailmanlaajuisen taloushallinnon, ympäristön ja köyhyyden vähentämisen alalla,

J. katsoo, että yhteistyöhön perustuvat transatlanttiset taloussuhteet ovat sekä EU:n että Yhdysvaltojen etujen mukaisia ja että transatlanttisten markkinoiden lujittamisessa tarvitaan johdonmukaista poliittista johtajuutta; kannattaa siksi puheenjohtajavaltio Saksaa sen pyrkiessä edistymään tulevassa huippukokouksessa sääntelyä koskevan konkreettisen yhteistyön vahvistamisessa,

K. ottaa huomioon, että Yhdysvaltojen senaatti hyväksyi 9. joulukuuta 2006 yksimielisesti päätöslauselman, jossa se kehotti transatlanttisia kumppaneita tekemään yhteistyötä transatlanttisten markkinoiden vahvistamiseksi ja osoittamaan EU:n ja Yhdysvaltojen välisessä vuoden 2007 huippukokouksessa johtajuutta sopimalla kyseisten markkinoiden loppuun saattamisen määräajasta,

L. katsoo, että rahoituspalvelut ovat keskeinen asia EU:n ja Yhdysvaltojen suhteissa ja että EU:n ja Yhdysvaltojen tehostettu yhteistyö, sääntelyn lähentäminen ja tasapuoliset toimintaedellytykset rahoituspalvelujen sääntelyssä ovat kummakin etujen mukaisia,

Poliittiset kysymykset sekä turvallisuus- ja ihmisoikeuskysymykset

1. pitää myönteisenä EU:n ja Yhdysvaltojen suhteiden lämpenemistä tasa-arvoiselta pohjalta; katsoo tämän myönteisen tilanteen tarjoavan Euroopan unionille ja Yhdysvalloille erinomaisen tilaisuuden työskennellä tiiviisti yhdessä monenlaisten yhteisten poliittisten haasteiden ratkaisemiseksi ja erityisesti yhteisen lähestymistavan löytämiseksi Länsi-Balkanin, eteläisen Kaukasuksen alueen, Keski-Aasian, Lähi-idän, Afganistanin, Välimeren alueen, Latinalaisen Amerikan ja Afrikan tapauksissa;

2. kehottaa neuvostoa ja Yhdysvaltojen hallitusta tehostamaan ponnistelujaan Lähi-idän rauhankvartetissa Israelin ja Palestiinan välisten neuvottelujen edistämiseksi, jotta saadaan aikaan kokonaisvaltainen ratkaisu, joka perustuu kahden turvallisen ja elinkelpoisen valtion olemassaoloon; tukee kvartetin pyyntöä Palestiinan väestölle annettavan kansainvälisen avun jatkamisesta; katsoo, että olisi tehtävä kaikki mahdollinen Libanonin tilanteen vakauttamiseksi; pitää myönteisenä Arabiliiton Riadin huippukokouksessa hyväksymän suunnitelman uudelleenkäynnistämistä ja Palestiinan kansallisen yhtenäisyyden hallituksen muodostamista ja kehottaa transatlanttisia kumppaneita rakentavaan vuoropuheluun sen kanssa neuvoston kannan mukaisesti;

3. pitää myönteisenä korkea-arvoisten amerikkalaisten ja eurooppalaisten poliitikkojen äskettäisiä Damaskoksen-vierailuja; kehottaa EU:ta ja Yhdysvaltoja ryhtymään yhteisiin toimiin, joilla voidaan testata, onko Syyria ehdoitta halukas käynnistämään uudelleen neuvottelut Israelin kanssa ja tekemään rakentavaa yhteistyötä kansainvälisen yhteisön kanssa;

4. pitää myönteisenä EU:n ja Yhdysvaltojen tiivistä yhteistyötä Iranin ydinmateriaaliasiassa, ja kannustaa molempia kumppaneita yhteistyössä vahvistamaan edelleen Kansainvälistä atomienergiajärjestöä (IAEA) ja luomaan joukkotuhoaseiden leviämisen estämiseksi tehtävien kansainvälisten sopimusten aukottoman järjestelmän vahvistaakseen yhteistoimin ydinsulkusopimusta, joka on keskeinen tekijä ydinaseiden leviämisen estämisessä;

5. pitää valitettavana Iranin ilmoitusta, jonka mukaan se aikoo ryhtyä rikastamaan uraania teollisessa mittakaavassa, koska tämä olisi täysin IAEA:n hallintoneuvoston toistuvasti esittämien pyyntöjen sekä YK:n turvallisuusneuvoston Iranille päätöslauselmissa 1737(2006) ja 1747(2007) esittämien uraanin rikastamiseen liittyvien toimien lopettamista koskevien sitovien vaatimusten vastaista;

6. katsoo, että terrorismin torjunta ja joukkotuhoaseiden leviämisen estäminen ovat edelleen molempien osapuolten suurimpia turvallisuushaasteita; korostaa siksi, että molempien osapuolten on vahvistettava yhteistyötään tällä alalla ja tuettava YK:n roolia näiden haasteiden kohtaamisessa;

7. katsoo, että on syytä määritellä Yhdysvaltojen kanssa yhteinen kehys, jolla annetaan EU:n ja Yhdysvaltojen terrorismin torjunnassa tekemän yhteistyön kannalta tarvittavat takeet ja jossa voitaisiin käsitellä myös kaikkia näkökohtia, jotka koskevat henkilöiden vapaata liikkuvuutta EU:n ja Yhdysvaltojen välillä; katsoo, että tähän liittyen parlamentin ja kongressin välisiä yhteyksiä olisi lujitettava;

8. tunnustaa, että tietojen yhteinen hyödyntäminen on tehokas keino torjua kansainvälisesti terrorismia ja siihen liittyviä rikoksia, mutta korostaa, että vahvat tietosuojatakeet helpottaisivat tietojen jakamista samalla kun yksityisyyden suoja varmistettaisiin, ja että tietojen siirron olisi joka tapauksessa perustuttava yhteen tai useampaan kansainväliseen sopimukseen, joka vastaisi rakenteeltaan Yhdysvaltojen kongressin käsittelyssä nyt olevaa EU:n ja Yhdysvaltojen sopimusta, joka koskee oikeudellista yhteistyötä rikosasioissa ja henkilöiden luovuttamista;

9. pitää erittäin valitettavana, että matkustajarekisteriä ja SWIFT-järjestelmää koskevat sopimukset ja Yhdysvaltojen automaattinen kohdentamisjärjestelmä ovat johtaneet siihen, että EU:n ja Yhdysvaltojen keskinäistä yleisen turvallisuuden ja erityisesti terrorismin ehkäisemisen ja torjumisen perusteella harjoitettavaa tietojen jakamista ja siirtoa varten tarvittavien tietosuojatakeiden suhteen vallitsee oikeudellinen epävarmuus; korostaa, että tietoja olisi tarvittaessa vaihdettava EU:n ja Yhdysvaltojen keskinäisestä oikeusavusta ja rikoksen johdosta tapahtuvasta luovuttamisesta tekemän sopimuksen mukaisesti ja EU:n ja EY:n tietosuojalainsäädäntöä noudattaen; katsoo, että henkilötietojen jakamiseen on sovellettava asianmukaista oikeusperustaa ja sille on asetettava selvät säännöt ja ehdot ja että kansalaisten yksityisyyttä ja kansalaisvapauksia on suojeltava asianmukaisesti;

10. kehottaa Yhdysvaltoja ja muita valtioita, jotka vaativat maahantuloviisumeja tietyiltä EU:n jäsenvaltioilta, lopettamaan heti viisumijärjestelyt ja kohtelemaan kaikkia EU-kansalaisia yhtäläisesti; pahoittelee, että Yhdysvaltojen viisumivapausohjelmaan ehdotettuihin muutoksiin on sisällytetty ylimääräinen tietojen jakamista koskeva lauseke (PNR-lauseke);

11. korostaa, että kun Yhdysvaltojen kongressi on hyväksynyt Amerikan turvallisuuden parantamista koskevan vuoden 2007 lainsäädäntöehdotuksen, monet siihen sisältyvistä toimista vaikuttavat välittömästi EU-maihin, erityisesti poliisi- ja oikeusviranomaisten yhteistyöhön terrorismin torjunnassa sekä perusoikeuksien ja niiden takaamisen suojaamiseen;

12. pitää myönteisenä, että komission varapuheenjohtaja Frattini on osoittanut sitoutuvansa käynnistämään kansainvälisen terrorismin torjunnassa euroatlanttisen yhteistyöjärjestelmän, jossa ihmisoikeuksien ja perusvapauksien suojaamiseen sovelletaan yhdenmukaistettuja määräyksiä; pyytää komissiota jatkamaan näitä pyrkimyksiä ja ottamaan parlamentin täysipainoisesti mukaan aloitteeseen;

13. panee merkille hiljattain luodun korkean tason työryhmän, joka koostuu komission, neuvoston ja Yhdysvaltojen hallituksen oikeusministeriön ja sisäisestä turvallisuudesta vastaavan yksikön edustajista ja joka muodostaa kehyksen EU:n ja Yhdysvaltojen turvallisuusasioista käymälle vuoropuhelulle; pyytää ottamaan Euroopan parlamentin mukaan dialogiin, jotta tämä dialogi olisi demokraattisesti legitiimimpää;

14. palauttaa mieliin parlamentin päätöslauselmat, joissa on vaadittu Guantánamo Bayn vankileirin sulkemista; kehottaa neuvostoa ja komissiota vaatimaan Yhdysvaltojen hallitusta pyrkimään löytämään menettelyn, joka helpottaa vankien syytteeseen asettamista tai vapauttamista kansainvälisen oikeuden säännösten mukaisesti; on huolissaan siitä, että Guantánamo Bayn vankileiri antaa pelkällä olemassaolollaan kielteisen kuvan terrorismin torjunnasta; vaatii neuvostoa antamaan selkeän ja voimakkaan julistuksen, jossa vaaditaan Yhdysvaltojen hallitusta lopettamaan poikkeukselliset pidätykset ja luovutukset sekä pyydetään siltä selvitystä Yhdysvaltojen ulkopuolella olevien salaisten vankiloiden olemassaolosta;

15. toistaa näkemyksensä, että Naton, joka on edelleen tärkeä sidos monien Euroopan maiden ja Yhdysvaltojen välillä ja Euroopan turvallisuuden tae, olisi kehitettävä potentiaaliaan samanarvoisten osapuolten poliittisen keskustelun transatlanttisena foorumina;

16. pitää myönteisenä Yhdysvaltojen ja EU:n tiivistä yhteistyötä Kosovon asemaa koskevissa neuvotteluissa ja korostaa, että Kosovon tulevasta statuksesta on päästävä tasapuoliseen ja kestävään ratkaisuun; kannustaa molempia osapuolia pyrkimään Washingtonissa 30. huhtikuuta 2007 järjestettävässä huippukokouksessa vahvistamaan Ahtisaari-suunnitelmaa koskevaa konsensusta sekä jatkamaan vuoropuhelua kaikkien osapuolten kanssa; suosittaa tähän liittyen Naton ja EU:n turvallisuussuhteen syventämistä erityisesti Kosovon tilanteen vuoksi, koska EU on ottamassa vastuun Yhdistyneiden kansakuntien Kosovon väliaikaishallinnolta ja paikalla olevien Nato-joukkojen vahvuus on noin 16000; katsoo EU:n ja Yhdysvaltojen vahvemman kumppanuuden täydentävän eikä suinkaan heikentävän tätä suhdetta;

17. on sitä mieltä, että Yhdysvaltojen olisi tehostettava kuulemista ja selitettävä tarkemmin Naton puitteissa toimivaa ohjustentorjuntajärjestelmää koskevat suunnitelmansa, jotta sen liittolaiset ja Eurooppa voisivat säilyttää yhtenäisyytensä ja vastustaa ulkopuolisia paineita sekä välttää erimielisyyttä turvallisuusasioissa; korostaa, että Nato-Venäjä-neuvoston puitteissa on tärkeää jatkaa järjestelmää koskevia keskusteluja; korostaa, että Yhdysvaltojen järjestelmää pitäisi koordinoida, ja se olisi saatettava yhteentoimivaksi Naton operaatioalueen ohjustorjuntajärjestelmän (TBMD) kanssa;

18. kehottaa EU:n puheenjohtajavaltiota ja Yhdysvaltojen hallitusta antamaan Maailmanpankin pääjohtajalle Paul Wolfowitzille merkin, että tämän eroaminen tehtävästä olisi tervetullut askel, jotta vältyttäisiin heikentämästä pankin korruption vastaista politiikkaa;

Talous- ja kauppakysymykset

19. tähdentää, että transatlanttisia suhteita olisi vauhditettava saattamalla uusi transatlanttinen toimintaohjelma ajan tasalle tulevassa EU:n ja Yhdysvaltojen huippukokouksessa;

20. tukee voimakkaasti Eurooppa-neuvoston puheenjohtajavaltio Saksan aloitetta käynnistää uusi transatlanttinen talouskumppanuus, johon sisältyy suunnitelma esteettömien transatlanttisten markkinoiden luomiseksi ja jolla lujitettaisiin molempien kumppaneiden asemaa maailmanlaajuisessa kilpailussa ja mahdollistettaisiin kummankin kansantalouden potentiaalin tehokkaampi hyödyntäminen vahingoittamatta Dohan kierroksen kaltaisia monenvälisiä kauppaneuvotteluja;

21. kehottaa Eurooppa-neuvoston puheenjohtajaa, Euroopan komission puheenjohtajaa ja Yhdysvaltojen presidenttiä hyödyntämään tulevan EU:n ja Yhdysvaltojen huippukokouksen aloittaakseen neuvottelut uudesta transatlanttisesta kumppanuussopimuksesta, joka käsittää EU:n ja Yhdysvaltojen välisten transatlanttisten markkinoiden vahvistamisen ja kattaa investointeja, immateriaalioikeuksia, innovointeja, julkisia hankintoja ja kaupan ja turvallisuuden välistä suhdetta koskevat kysymykset; kehottaa molempia kumppaneita käynnistämään neuvottelut sääntely-yhteistyötä koskevasta tehokkaasta sopimuksesta, joka sisältää yhteisiä toimintatapamalleja, toimia, joilla minimoidaan jatkossa sääntelyalojen eroja, sitoumuksia ottaa sääntelyvirastot mukaan ja toimia teollisuudenalojen, ammattiyhdistysten ja kuluttajaryhmien osallistumisen varmistamiseksi; kehottaa ottamaan kummankin osapuolen lainsäädäntövallan käyttäjät järjestelmällisesti mukaan neuvotteluihin;

22. edellyttää, että esteetöntä transatlanttista markkina-aluetta koskevat neuvottelut eivät saa johtaa sosiaali-, ympäristö- ja terveysvaatimuksia heikentävään yhdenmukaistamiseen ja että niissä on pidettävä kiinni EU:n kilpailupolitiikan riippumattomuudesta ja koskemattomuudesta ja sen mukaisista julkisten palveluiden ja kulttuurisen monimuotoisuuden suojelemista koskevista säännöistä;

23. on huolestunut Yhdysvaltojen liittovaltion kasvavan vaihtotaseen alijäämän potentiaalisesti vaarallisesta vaikutuksesta maailman talouteen ja kansainvälisten valuuttamarkkinoiden tasapainoon; rohkaisee painokkaasti kumppaneita sitoutumaan välttämään kohtuuttomia alijäämiä, jotka pahentavat entisestään kansainvälistä epätasapainoa;

24. pitää myönteisenä G8-maiden ryhmän puheenjohtajana toimivan Saksan päätöstä ottaa kansainvälisten pääomamarkkinoiden sääntelyä koskeva ongelma seuraavan G8-maiden huippukokouksen esityslistalle; on huolissaan siitä, että Yhdysvallat ilmoitti yksipuolisesti yksityisiin pääomarahastoihin sovellettavista uusista periaatteista, jotka perustuvat vapaaehtoisiin avoimuutta koskeviin toimenpiteisiin; pyytää komissiota varmistamaan, että yrityksillä on yhtäläiset omistamista koskevat oikeudet toisen osapuolen alueella; uskoo vakaasti, että vipurahastoista ja pääomarahastoista olisi käytävä vuoropuhelua, kun otetaan huomioon niiden toiminnoista aiheutuvat järjestelmäriskit sekä lisääntyvät keskustelut niiden laajoista yhteiskunnallisista ja taloudellisista seurauksista; kysyy komissiolta mitä se aikoo tehdä tässä asiassa, kun otetaan huomioon, että Yhdysvallat aikoo antaa asiasta ehdotuksia; palauttaa mieleen, että kaksi kolmasosaa vipu- ja pääomarahastoista toimii off shore -yhtiöissä, ja vaatii tästä syystä, että niiden vaikutukset verotukseen selvitetään;

25. painottaa, että on tärkeää lähentää arvopaperipörssin transatlanttista vakauttamista koskevia valvontakäytäntöjä; pyytää uudelleen tehostamaan rahoitusmarkkinoiden sääntelystä käytävää vuoropuhelua arvioimalla poliittisesti transatlanttisia rahoituspalveluja kahdesti vuodessa, eli ennen EU:n ja Yhdysvaltojen vuosittaista huippukokousta ja sen jälkeen; kehottaa sopimaan EU:n ja Yhdysvaltojen huippukokouksessa luotettavaan valvontaan perustuvien kirjanpitostandardien vastavuoroisesta tunnustamisesta; korostaa, että on tärkeää, että Yhdysvallat panee täytäntöön Basel II -vakavaraisuussopimuksen ja että arvopaperipörssikomitea (SEC) tunnustaa IFRS-standardit; toistaa pitävänsä valitettavana, että Yhdysvalloissa toimivat EU:n jälleenvakuuttajat joutuvat osavaltioiden soveltamien erittäin syrjivien määräysten vuoksi antamaan riskeille täydet vakuudet; kehottaa siksi sopimaan EU:n ja Yhdysvaltojen huippukokouksessa transatlanttisen vastavuoroisen tunnustamisen lisäämisestä ja yhdenmukaisista vakavaraisuus- ja raportointivaatimuksista; pyytää komissiota takaamaan, että transatlanttiset fuusiot ja/tai pörssien ja muiden rahoituslaitosten ostaminen ei suoraan tai epäsuorasti johda siihen, että Yhdysvaltojen lainsäädännön, valvonnan ja sääntelyn soveltamisesta EU:n alueella määrättäisiin yksipuolisesti;

26. kehottaa kumpaakin osapuolta viemään WTO:n Dohan kehitysohjelman onnistuneesti päätökseen ja kunnioittamaan tällöin täysimääräisesti kehitysnäkökulmaa; kehottaa siksi EU:ta ja Yhdysvaltoja sitoutumaan vuoden 2007 huippukokouksessa selkeästi siihen, että kesällä 2007 päästään myönteisiin tuloksiin, sopimaan markkinoille pääsyä ja palveluita koskevien tavoitteiden lisäksi yhteisestä lähestymistavasta, jotta WTO:n kauppasopimuksissa ja kahdenvälisissä kauppasopimuksissa voidaan edistää täytäntöönpanokelpoisia kansainvälisen työjärjestön perustyönormeja, vahvistamaan sitoumuksensa maatalouden vihreän laatikon tukiin sekä kehittämään yhteisen toimintamallin täydentävien ehtojen, biopolttoaineiden, eläinten hyvinvoinnin ja terveyden ja lintuinfluenssan osalta ja korostamaan EU:n ja Yhdysvaltojen välisen viinialan sopimuksen merkitystä;

27. kehottaa neuvostoa ja komissiota keskustelemaan transatlanttisten kumppaneidensa kanssa siitä, miten voitaisiin saavuttaa edistystä kehitysmaiden lääkkeiden saannissa, ja vastustamaan ponnekkaasti Yhdysvaltojen aloitetta siitä, että kaikkiin kehitysmaiden kanssa neuvoteltaviin sopimuksiin sisällytettäisiin lausekkeita, joilla nämä maat luopuvat Dohan sopimuksen sen määräyksen soveltamisesta, jonka avulla ne voivat tuoda geneerisiä lääkkeitä suurten kansanterveyttä koskevien ongelmien (aids, tuberkuloosi ja niin edelleen) käsittelemiseksi; on tästä huolimatta huolissaan Yhdysvaltojen kongressin aikeista sallia lääkkeiden rinnakkaistuonti EU:n jäsenvaltioista, mikä saattaisi haitata lääkkeiden saatavuutta potilaille EU:ssa ja edistää lääkkeiden väärentämistä; pyytää siksi EU:ta ottamaan asian esille seuraavassa huippukokouksessa;

28. katsoo, että EU:n ja Yhdysvaltojen, joiden osuus koko maailman energiankulutuksesta on 38 prosenttia, on omaksuttava johtava rooli ja pyrittävä yhteisin toimin vaihtoehtoisten energiantuotantomenetelmien kehittämiseen ja energiatehokkuuden lisäämiseen; kehottaa näin ollen kumppaneita vahvistamaan yhteistyötään energia-alalla, energiaturvallisuusalalla ja kestävän ympäristön alalla luodakseen vakaat ja ennakoitavissa olevat ja markkinasääntöihin perustuvat energian maailmanmarkkinat, ja pyrkimään sisällyttämään energiakauppaa koskevat määräykset WTO:n sääntöihin;

29. pitää tässä yhteydessä ehdottoman tärkeänä, että teollisuusmaat ottavat erityisen vastuun ja ryhtyvät vähentämään päästöjä ensimmäisinä; kehottaa Yhdysvaltoja harkitsemaan uudelleen kantaansa Kioton pöytäkirjan ratifioimiseen; kehottaa Yhdysvaltoja lisäksi toteuttamaan tiukkoja kansallisia toimia, jotka johtavat päästöjen absoluuttiseen vähenemiseen, ja osallistumaan aktiivisesti tuleviin kansainvälisiin neuvotteluihin voidakseen osallistua tulevaan ilmastonmuutospolitiikkaan; panee tyytyväisenä merkille kiintiöiden ja kaupan alueelliset aloitteet Yhdysvalloissa sekä valtion tasolla toteutettavat toimet kasvihuonekaasupäästöjen vähentämiseksi; kehottaa Yhdysvaltojen hallintoa, komissiota, neuvostoa ja jäsenvaltioita hyväksymään kiireesti tehokkaita toimia, jotta voidaan vähentää ilmailun vaikutuksia ilmastonmuutokseen; vaatii ilmastonmuutoksen ottamista säännöllisesti esille parlamenttien välisten valtuuskuntien tasolla ja transatlanttisen lainsäädäntövuoropuhelun yhteydessä;

30. odottaa tulevan EU:n ja Yhdysvaltojen huippukokouksen viitoittavan tietä G8-maiden huippukokouksessa kesäkuussa tehtävälle sopimukselle, jossa otetaan käyttöön Kioton jälkeinen päästöjärjestelmä, jossa olisivat mukana myös Yhdysvallat ja tärkeimmät kehittyvät taloudet, kuten Kiina, Brasilia, Intia, Meksiko, Etelä-Afrikka ja Indonesia ja johon sisältyy muun muassa tehokas hiilidioksidipäästökauppaa koskeva järjestelmä ja jolla edistetään uusia teknologioita;

31. pitää myönteisenä teollis- ja tekijänoikeuksien noudattamista koskevaa EU:n ja Yhdysvaltojen yhteistä strategiaa, joka hyväksyttiin vuoden 2006 EU:n ja Yhdysvaltojen huippukokouksessa; suosittelee, että molemmat osapuolet arvioivat uudelleen patenttiuudistusprosessia;

32. pyytää uudelleen komissiota [3] tutkimaan kiireellisesti sitä, että Yhdysvalloissa toimivat eurooppalaiset yhtiöt ja toimialat, etenkin eurooppalaisten pankkien yhdysvaltalaiset tytäryhtiöt, vakuutusyhtiöt, sosiaaliturvalaitokset ja televiestintäpalvelujen tarjoajat, jotka eivät kuulu turvasatamasopimuksen piiriin, voidaan nykyisin pakottaa saattamaan henkilötietoja Yhdysvaltojen viranomaisten saataville;

33. kannustaa Yhdysvaltojen hallitusta ja EU:n puheenjohtajavaltiota sekä Euroopan komissiota allekirjoittamaan tulevassa huippukokouksessa 2. maaliskuuta 2007 tehdyn Yhdysvaltojen hallituksen ja EU:n komission välisen lentoliikennesopimuksen ensimmäisenä askeleena Yhdysvaltojen ja EU:n väliselle yhteistyölle erittäin tärkeällä transatlanttisella lentoliikennealueella; toivoo, että Yhdysvallat ratifioi pian tämän sopimuksen ja kannustaa molempia osapuolia aloittamaan mahdollisimman pian neuvottelut toisen vaiheen sopimuksesta;

34. kehottaa eurooppalaisia ja yhdysvaltalaisia kumppaneita ottamaan taloussuhteissaan huomioon kulttuuri-ja koulutusalan aseman ja erityisominaisuudet;

Institutionaalinen järjestelmä ja parlamentin asema

35. korostaa, että koko prosessia voidaan todella tehostaa vain, kun siihen osallistuvat entistä laajemmin kaikki kongressin ja Euroopan parlamentin tasot, ja että nykyisestä parlamenttien välisestä vuorovaikutuksesta olisi vähitellen kehitettävä todellinen transatlanttinen edustajakokous;

36. pyytää, että tulevassa EU:n ja Yhdysvaltojen huippukokouksessa tuettaisiin kumppanuuden parlamentaarista ulottuvuutta ja lujitettaisiin lainsäätäjien asemaa EU:n ja Yhdysvaltojen käymässä vuoropuhelussa ja että kansalaisyhteiskunnan osallistumismahdollisuuksia parannettaisiin Atlantin valtameren molemmin puolin;

37. korostaa olevansa sitoutunut lujittamaan ja vakauttamaan omalta osaltaan jatkossakin transatlanttista kumppanuutta olemalla mukana transatlanttisessa lainsäätäjien vuoropuhelussa; tukee pyrkimystä perustaa lainsäädännöllinen ennakkovaroitusjärjestelmä Euroopan parlamentin ja Yhdysvaltojen kongressin välille;

38. kehottaa sopimaan tulevassa EU:n ja Yhdysvaltojen huippukokouksessa parlamentin huippukokouksiin osallistumisen asianmukaisesta tasosta, ja edellyttää, että transatlanttiseen lainsäätäjien vuoropuheluun osallistuvat ja korkeiden virkamiesten ryhmä järjestävät ennen kutakin huippukokousta oman kokouksensa keskustellakseen työohjelman edistymisestä ja huippukokouksen valmisteluista; toistaa, että on syytä luoda vakaa parlamentaarinen institutionaalinen järjestelmä;

39. pyytää, että mikäli komissio aikoo käydä Yhdysvaltojen edustajien kanssa neuvotteluja lainsäädäntöasioista, se keskustelisi neuvottelustrategiastaan kulloinkin asiasta vastaavan parlamentin valiokunnan kanssa ennen kuin neuvottelut käynnistyvät;

40. kehottaa asiasta vastaavaa valiokuntaa antamaan vuoden 2007 talousarviosta tarvittavat varat, jotta Washington DC:hen voidaan perustaa Euroopan parlamenttia varten yksi pysyvä virka, jolla varmistetaan parlamentin omien toimintojen asianmukaisesta institutionalisoinnista ja vahvistetaan Euroopan parlamentin ja Yhdysvaltojen kongressin kytköksiä;

*

* *

41. kehottaa puhemiestä välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille sekä Yhdysvaltojen presidentille ja kongressille.

[1] EUVL C 298 E, 8.12.2006, s. 226.

[2] EUVL C 298 E, 8.12.2006, s. 235.

[3] Euroopan parlamentin 14. helmikuuta 2007 antama päätöslauselma SWIFT-järjestelmästä, matkustajarekisteriä koskevasta sopimuksesta ja näistä kysymyksistä käytävästä transatlanttisesta vuoropuhelusta, Hyväksytyt tekstit, P6 TA(2007)0039.

--------------------------------------------------